Дейвид Леман
Разликата между пепси и кока

Превод от английски: Валентин Кръстев, —

chitanka.info

Не може да плува; ползва кредитни карти и хапчета за борба

срещу непоносимото усещане за неадекватност;

не признава ужаса си от скуката, основен импулс за

безброй брачни изневери;

изглежда дебел в джинси, изговаря самоуверено клишета,

троши мамините чинии при спречквания;

прави покупки, когато цените са твърде високи, и изпада

в паника при неизбежния спад.

И все пак, таткото винаги усеща тънката разлика

между пепси и кока,

дефинирал е червения мрак в зори,

запомнил е петната от разплискани макове край

глухи жп коловози и е бил против войната във Виетнам

месеци преди студентите,

години преди политиците и пресата; дайте му

една минута с пътна карта

и той ще разреши мистерията с кървясалите очи;

и го гледайте как изчислява тежестта и височината

на местните небеса;

няма нужда да му се напомня да дава пари на децата си,

говори свободно френски и туристически немски;

пее Шуберт под душа; играе пинбол в Париж;

знае, че новата прислужница краде, и й прощава.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.